Document ID: 32014L0019

Title and Content:
ΕΚΤΕΛΕΣΤΙΚΉ ΟΔΗΓΊΑ 2014/19/ΕΕ ΤΗΣ ΕΠΙΤΡΟΠΉΣ της 6ης Φεβρουαρίου 2014 για την τροποποίηση του παραρτήματος I της οδηγίας 2000/29/ΕΚ του Συμβουλίου περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), και ιδίως το άρθρο 14 δεύτερο εδάφιο στοιχείο δ), Εκτιμώντας τα ακόλουθα: (1) Με βάση στοιχεία που διαβίβασαν τα κράτη μέλη, κατέστη προφανές ότι ο οργανισμός Diabrotica virgifera virgifera Le Conte έχει ήδη εξαπλωθεί και εγκατασταθεί σε μεγάλο μέρος του εδάφους της Ένωσης. Από μια εκτίμηση επιπτώσεων που διενεργήθηκε από την Ευρωπαϊκή Επιτροπή, εξήχθη το συμπέρασμα ότι κανένα μέτρο δεν είναι εφικτό για την εκρίζωσή του ή για την αποτελεσματική πρόληψη της περαιτέρω εξάπλωσής του. (2) Επιπλέον, υπάρχουν αποτελεσματικά και βιώσιμα μέσα ελέγχου που ελαχιστοποιούν τις επιπτώσεις του οργανισμού αυτού στην απόδοση του αραβοσίτου και ειδικότερα, πρόκειται για την εφαρμογή ενός συστήματος εναλλαγής καλλιεργειών. (3) Ως εκ τούτου, δεν θα πρέπει να καθοριστούν περαιτέρω προστατευτικά μέτρα βάσει της οδηγίας 2000/29/ΕΚ όσον αφορά τον οργανισμό Diabrotica virgifera virgifera Le Conte. Κατά συνέπεια, ο συγκεκριμένος οργανισμός δεν θα πρέπει πλέον να συγκαταλέγεται στους επιβλαβείς οργανισμούς βάσει της εν λόγω οδηγίας. (4) Συνεπώς, το παράρτημα I της οδηγίας 2000/29/ΕΚ θα πρέπει να τροποποιηθεί αναλόγως. (5) Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης φυτοϋγειονομικής επιτροπής, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Το παράρτημα I της οδηγίας 2000/29/ΕΚ τροποποιείται σύμφωνα με το παράρτημα της παρούσας οδηγίας. Άρθρο 2 Τα κράτη μέλη θεσπίζουν και δημοσιεύουν το αργότερο στις 31 Μαΐου 2014, τις αναγκαίες νομοθετικές, κανονιστικές και διοικητικές διατάξεις που απαιτούνται για να συμμορφωθούν με την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων. Εφαρμόζουν τις διατάξεις αυτές από την 1η Ιουνίου 2014. Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Οι λεπτομερείς διατάξεις για την αναφορά αυτή καθορίζονται από τα κράτη μέλη. Άρθρο 3 Η παρούσα οδηγία αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Άρθρο 4 Η παρούσα οδηγία απευθύνεται στα κράτη μέλη. Βρυξέλλες, 6 Φεβρουαρίου 2014.

Classification Labels:
103
100
99

Label Descriptions:
{"103": "Προστασία του περιβάλλοντος", "100": "Περιβαλλοντική πολιτική", "99": "ΠΕΡΙΒΑΛΛΟΝ"}

EuroVoc IDs (Original): 2825
2442
371
5360
3150

EuroVoc IDs (Expanded): 2825
2442
371
5360
3150

Dataset Source: meu

Split: test